作者:辛棄疾
標題:賀新郎
內容:下馬東山路。恍臨風、周情孔思，悠然千古。寂寞東家丘何在，縹緲危亭小魯。試重上、巖巖高處。更憶公歸西悲日，正濛濛、陌上多零雨。嗟費卻，幾章句。謝安雅志還成趣。記風流、中年懷抱，長攜歌舞。政爾良難君臣事，晚聽秦箏聲苦。快滿眼、松篁千畝。把似渠垂功名淚，算何如、且作溪山主。雙白鳥，又飛去。